## Odluka o utvrđivanju i rasporedu sredstava u vlasništvo Republike Hrvatske objekta "Nabrđe" i objekta " Križevaćki Lemeši"

### NN 22/1992 (17.4.1992.), Odluka o utvrđivanju i rasporedu sredstava u vlasništvo Republike Hrvatske objekta "Nabrđe" i objekta " Križevaćki Lemeši"

# VLADA REPUBLIKE HRVATSKE

Na temelju članka 23. stavka 3. Zakona o Vladi Republike Hrvatske ("Narodne
novine", broj 41/90, 8/91, 14/91, 53A/91 i 9/92) i članka 2. stavka
2. Uredbe o preuzimanju sredstava JNA I SSNO na teritoriju Republike Hrvatske
u vlasništvo Republike Hrvatske ("Narodne novine", broj 52/91),
Vlada Republike Hrvatske na sjednici održanoj 8. travnja 1992. godine donijela
je

## ODLUKU

### o utvrđivanju i rasporedu sredstava u vlasništvo Republike Hrvatske objekta "Nabrđe" i objekta " Križevaćki Lemeši"

I.

Utvrđuju se sredstva u vlasništvu Republike Hrvatske:

1. objekt bivšeg poligona "Nabrđe" na području općine Đakovo
u ukupnoj površini poligona od 3.220 ha odnosno 1.870 ha poljoprivrednog
zemljišta i 1.320 ha šuma i šumskih zemljišta s postojećim objektima i
pokretninama;

2. objekt bivše vojne ekonomije "Križevaćki Lemeši" na području
općine Križevci u ukupnoj površini ekonomije od 153 ha odnosno 86 ha poljoprivrednog
zemljišta i 67 ha šuma i šumskog zemljišta s postojećim objektima i pokretninama.

II.

Sredstva iz točke I. podtočke 1. raspoređuju se

1. "Hrvatskim šumama" - javnom poduzeću za gospodarenje šumama
i šumskim zemljištima u Republici Hrvatskoj - na gospodarenje šume i šumska
zemljišta zajedno s ustanovljenim lovištem i postojećom divljači te pripadajućim
objektima; - na korištenje hladnjaču za potrebe lovstva i druge pokretnine
u pripadajućim objektima iz alineje prve ove podtočke;

2. Poljoprivrednom industrijskom kombinatu "Đakovo", Đakovo
daje se u zakup poljoprivredno zemljište s pripadajućim objektima, stočnim
fondom odnosno drugim pokretninama.

III.

Sredstva iz točke I. podtočke 2. raspoređuju se 1. Hrvatskim šumama"
- javnom poduzeću za gospodarenje šumama i šumskim zemljištima u Republici
Hrvatskoj na gospodarenje šume i šumska zemljišta; 2. Centru za reprodukciju
u stočarstvu Hrvatske, Zagreb za potrebe kapaciteta u Križevcima u zakup
i najam poljoprivredno zemljište s pripadajućim objektima i pokretninama.

IV.

Ovlašćuje se ministar poljoprivrede, šumarstva i vodoprivrede da sa
Poljoprivredno industrijskim kombinatom "Đakovo" i Centrom za
reprodukciju u stočarstvu Hrvatske sklopi ugovore o zakupu odnosno najmu
glede nekretnina i pokretnina raspoređenih u točki II. podtočki 2. i točki
III. podtočki 2. ove odluke.

V.

Obvezuju se "Hrvatske šume" javno poduzeće za gospodarenje
šumama i šumskim zemljištima u Republici Hrvatskoj da sukladno raspoređenim
sredstvima iz točke II. podtočke 1. i točke III. podtočke 1. ove odluke
preuzme i rasporedi djelatnike zatečene na poslovima i zadacima bivšeg
poligona "Nabrđe" i bivše vojne ekonomije"Križevački Lemeši".
Poljoprivredno industrijski kombinat "Đakovo" i Centar za reprodukciju
u stočarstvu Hrvatske preuzet će i rasporediti djelatnike zatečene na poslovima
i zadacima bivšeg poligona "Nabrđe" i bivše vojne ekonomije "Križevački
Lemeši" sukladno sklopljenom ugovoru o zakupu, odnosno najmu iz točke
IV. ove odluke.

VI.

Ova odluka stupa na snagu danom objave u "Narodnim novinama".

Klasa: 406-09/92-01/04

Urbroj : 5030116-92-5

Zagreb, 9. travnja 1992.

Predsjednik

**dr. Franjo Gregurić, v. r.**

Odluka, NN 22/1992-512